କଂଗ୍ରେସ ଉପରେ ବର୍ଷିଲେ ହାର୍ଦ୍ଦିକ…
ନୂଆଦିଲ୍ଲୀ, ୨୪।୫ : କଂଗ୍ରେସ ଛାଡିଥିବା ପାଟିଦାର ନେତା ହାର୍ଦ୍ଦିକ ପଟେଲ ପୁଣି ଥରେ କଂଗ୍ରେସ ଦଳର ହାଇକମାଣ୍ଡଙ୍କୁ ଟାର୍ଗେଟ୍ କରିଛନ୍ତି। ସୋସିଆଲ ମିଡିଆରେ ଏକ ପୋଷ୍ଟରେ ସେ ପ୍ରଶ୍ନ କରିଛନ୍ତି ଯେ କଂଗ୍ରେସ ଦଳ କାହିଁକି ହିନ୍ଦୁ ଏବଂ ପ୍ରଭୁ ଶ୍ରୀରାମଙ୍କୁ ଏତେ ଘୃଣା କରେ? ସେ ପୂର୍ବତନ କେନ୍ଦ୍ର ମନ୍ତ୍ରୀ ଭରତସିଂ ସୋଲାଙ୍କିଙ୍କ ବିବୃତ୍ତିକୁ ନିନ୍ଦା କରିଛନ୍ତି ଯେ ଅଯୋଧ୍ୟାରେ ରାମ ମନ୍ଦିର ନିର୍ମାଣରେ ବ୍ୟବହୃତ ଇଟା ଉପରେ କୁକୁରମାନେ ପରିସ୍ରା କରିଛନ୍ତି।

ଭରତସିଂ ସୋଲାଙ୍କି ଏକ ସଭାରେ କହିଥିଲେ ଯେ ଶ୍ରୀରାମଙ୍କ ନାମରେ ଲୋକମାନେ ପ୍ରତାରଣା କରିଛନ୍ତି। ଅଯୋଧ୍ୟାରେ ରାମ ମନ୍ଦିର ପାଇଁ ସଂଗୃହିତ ପଥର ଉପରେ କୁକୁରମାନେ ପରିସ୍ରା କରୁଛନ୍ତି। ଭାଜପାରେ ଯୋଗଦେବା ନେଇ କଳ୍ପନାଜଳ୍ପନା ମଧ୍ୟରେ ହାର୍ଦ୍ଦିକ ପଟେଲ ଏହି ଟୁଇଟ କରି କହିଛନ୍ତି, ମୁଁ ଏହା ପୂର୍ବରୁ ମଧ୍ୟ କହିଛି ଯେ ଲୋକଙ୍କ ଭାବନାକୁ ଆଘାତ ଦେବା ପାଇଁ କଂଗ୍ରେସ ଦଳ କାର୍ଯ୍ୟ କରେ। ହିନ୍ଦୁ ଧର୍ମର ଲୋକଙ୍କ ବିଶ୍ୱାସକୁ କ୍ଷତି ପହଞ୍ଚାଇବାକୁ ଚେଷ୍ଟା କରେ।

ମୁଁ କଂଗ୍ରେସ ଏବଂ ଏହାର ନେତାମାନଙ୍କୁ ପଚାରିବାକୁ ଚାହେଁ ଯେ ପ୍ରଭୁ ଶ୍ରୀରାମଙ୍କ ସହିତ ତୁମର ଶତ୍ରୁତା କ’ଣ? ହିନ୍ଦୁମାନଙ୍କୁ ଏତେ ଘୃଣା କାହିଁକି? ଶତାବ୍ଦୀ ପରେ ଅଯୋଧ୍ୟାରେ ଭଗବାନ ଶ୍ରୀରାମଙ୍କ ଏକ ମନ୍ଦିର ନିର୍ମାଣ କରାଯାଉଛି। ତଥାପି କଂଗ୍ରେସ ନେତାମାନେ ପ୍ରଭୁ ଶ୍ରୀରାମଙ୍କ ବିରୋଧରେ ବିବୃତ୍ତି ଜାରି ରଖିଛନ୍ତି।

ସୂଚନାଯୋଗ୍ୟ ଯେ ଗୁଜରାଟ ବିଧାନସଭା ନିର୍ବାଚନ ଆସନ୍ତା କିଛି ମାସ ମଧ୍ୟରେ ହେବ। ନୀତିଗତ ଭାବେ ଇସ୍ତଫା ଦେବା ପୂର୍ବରୁ ମଧ୍ୟ ହାର୍ଦ୍ଦିକ ପଟେଲ କଂଗ୍ରେସ ନେତୃତ୍ୱକୁ ସମାଲୋଚନା କରିଛନ୍ତି। ଦଳରେ କାମ କରିବାର ସ୍ବାଧୀନତାର ଅଭାବ ସମ୍ପର୍କରେ ସେ ଅଭିଯୋଗ କରିଥିଲେ ଏବଂ ଦେଶର ସର୍ବ ପୁରାତନ ରାଜନୈତିକ ଦଳରେ ତାଙ୍କ କ୍ୟାରିୟରର ବହୁ ବର୍ଷ ନଷ୍ଟ କରିଥିବା ସେ କହିଥିଲେ।